Öise Vahtkonna liikmed kogunesid täna õhtul pronkssõduri endisele asupaigale Tõnismäele, et  meenutada nelja aasta taguseid aprillirahutusi.    Delfi fotograafi kirjeldusel oli kohale tulnud mõnikümmmend vahtkondlast, et panna Tõnismäele lilli ja küünlaid. Teiste seas oli pronksiöö aastapäeva tulnud tähistama Dimitri Klenski.    "Vahtkondlasi külastas ka üks ägedalt meelestatud seltskond noori skinheadi välimusega vene mehi, kes käskisid mitte pildistada ja filmida. "Natuke ärplesid, jõid miskit. Ja lahkusid."    "Seejärel ilmus sinna inglise keeles pobisev tegelane,  kes samuti üritas just meediale ninna karata," jätkas fotograaf     Tõnismäelt suundus Öine Vahtkond rongkäigus Tatari tänavale, kus rahutuste käigus ööl vastu 27. aprilli pussitati surnuks Venemaa kodanik, 20-aastane Dmitri Ganin. Sinna  pandi samuti lilled ja küüünlad. "Jalutamise käigus muutusid esimesed tegelased väga uhkeks - pilk ees, lõug püsti, õõtsusid aeglase kõnnakuga mööda tänavat."    Politsei andmetel möödus üritus rahulikult ja ühtki vahejuhtumit ei registreeritud.    Homme korraldab rühmitus piketi Tallinna reisisadama D-terminali juures, kuhu politsei viis pronksiööde ajal sadu kinnipeetuid.    Möödunud aastal osales pronksiööde mälestusüritustel umbes 30 inimest.    Tõnismäel asunud  matmispaigas alanud kaevetööde ettevalmistused vallandasid 26. aprillil 2007 massirahutused, millega kaasnesid rüüstamised, purustamised, süütamised ning vastuhakud võimuesindajatele. Rahutused kestsid Tallinnas ja Ida-Virumaal 28. aprillini.    Rahutuste korraldamises olid kohtu all Öise Vahtkonna juhid Dimitri Klenski, Dmitri Linter ja Maksim Reva ning nende mõttekaaslane Mark Sirõk. Harju maakohus ja Tallinna ringkonnakohus mõistsid nad õigeks. Riigikohus otsustas 23. juulil 2009  riigiprokuratuuri kassatsioonkaebusele menetlusluba mitte anda.    Aprillirahutuste käigus sai surma üks inimene. Venemaa kodanik Dmitri Ganin ja tema sõber Oleg sattusid rünnaku alla 2007. aasta ööl vastu 27. aprilli Tatari tänaval. Ganin sai rünnakus noahaava, millesse ta suri. Uurimine Ganini tapjat ei tuvastanud. Venemaa on Ganini surma kasutanud propagandasõjas Eesti vastu.    Allikas: Delfi